Limpopo-polisieman skuldig aan korrupsieArgieffoto ter illustrasie: SAPD ŉ Polisiebeampte is Maandag in die Mokopane-streekhof in Limpopo tronkstraf opgelê nadat hy skuldig bevind is aan korrupsie. Matome Herman Mafa (40) is tot sewe jaar direkte tronkstraf gevonnis. Dit nadat hy voertuie onwettig oor die grens van Botswana na Suid-Afrika gesmokkel het. Kapt. Matimba Maluleke, woordvoerder van die polisie, het gesê Mafa, ŉ amptenaar van binnelandse sake en nóg drie beweerde medepligtiges is tydens ŉ intelligensie-gedrewe operasie deur die Valke in hegtenis geneem. Die operasie genaamd “Spieël” het die onwettige invoer van moontlik gesteelde voertuie deur die land se grensposte ondersoek. Die polisie is sedert 2016 op Mafa en sy medepligtiges se spoor. “Mafa en sy medebeskuldigdes het bedrieglike dokumente vir gesteelde voertuie gereël en die voertuie onwettig deur die Groblersbrug-grenspos tussen Botswana en Suid-Afrika laat deurkom, sonder om die voertuie se dokumente ten volle te ondersoek,” het Maluleke gesê. Mafa was op borgtog vrygelaat totdat hy Maandag in die hof, sonder die keuse van ŉ boete, gevonnis is. Sy medebeskuldigdes moet nog verhoor word. Genl.maj. Thobeka Jozi, hoof van die Valke in Limpopo, het onderneem om voort te gaan om die smokkel van gesteelde voertuie en ander misdrywe by die grensposte te bekamp. “Deur ons sekuriteit te op te skerp,” het Jozi gesê, “sal ons verseker dat ons grensposte nie ŉ deurgang vir gesteelde voertuie in die land word nie.”